Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 431/13/2202	Galanta, 27.2.2014
EEČ : 2-17-79-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec XXXXX, nar. XXXXX, ktorá bola zverená do výchovy a opatery matke XXXXX, nar. 25.5.1991, napriek tomu, že mu zo Zákona o rodine vyplýva povinnosť vyživovať svoje dieťa, pričom rozsah vyživovacej povinnosti mu bol určený rozsudkom Okresného súdu v Galante, č. k. XXXXX zo dňa 29.3.2012, ktorý nadobudol právoplatnosť dňom 18.4.2012, ktorým bol zaviazaný prispievať na výživu XXXXX vo výške 120 Eur mesačne, vždy do 15-teho dňa v kalendárnom mesiaci k rukám matky, avšak túto svoju vyživovaciu povinnosť si neplnil riadne v období od januára 2013 do decembra 2013, čím mu takto na výživnom vznikol dlh vo výške 170,- Eur,

lebo zanikla trestnosť činu

Odôvodnenie:
           Uznesením povereného príslušníka Obvodného oddelenia Policajného zboru Šaľa sp. zn. XXXXX zo dňa 4.9.2013 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX za prečin zanedbanie povinnej výživy podľa § 207 ods. 1 Tr. zák. na tom skutkovom základe, ako je uvedené vo výrokovej časti uznesenia. 

               Počas skráteného vyšetrovania boli k veci vypočutí obvinený XXXXX a svedkyňa – poškodená XXXXX. 

	Obvinený vo svojej výpovedi uviedol, že je pravdou, že na svoju dcéru XXXXX neplatil výživné tak, ako mu to bolo kladené za vinu uznesením o vznesení obvinenia. Ďalej uviedol, že toho času už nemá dlh na výživnom, zameškané výživné vrátene mesiaca december 2013 dodatočne uhradil v celom rozsahu.   

	Svedkyňa – poškodená XXXXX vo svojej výpovedi potvrdila neplnenie výživného obvineným.  Zároveň uviedla, že na jej dcéru XXXXX  neplnenie výživného obvineným nemalo trvalo nepriaznivé následky. Poškodená potvrdila, že so strany obvineného bol dodatočne uhradený dlh na výživnom za obdobie od januára 2013 do decembra 2013 v celom rozsahu.   

	Doklad o zaplatení výživného za obdobie januára 2013 do decembra 2013 vrátene vo výške 1.440 Eur je súčasťou vyšetrovacieho spisu (č. l. 29 - 32).  
               
	Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.             

                Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

                Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
                Z vyšetrovacieho spisu je zrejmé, že v uvedenom prípade došlo k naplneniu ustanovenia § 86 ods. 1 písm. a) Tr. zákona, podľa ktorého trestnosť trestného činu zanedbania povinnej výživy podľa § 207 Tr. zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Vykonaným dokazovaním bolo zistené a preukázané, že obvinený XXXXX uhradil dlh na výživnom, pričom dočasné neplnenie vyživovacej povinnosti nemalo na jeho dcéru XXXXX trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
               Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor